รัฐบาลไทย-ข่าวทำเนียบรัฐบาล-นายกรัฐมนตรีเยี่ยมชมการจัดการน้ำชุมชน ตามแนวพระราชดำริ และป่าชายเลน ชุมชนบ้านเปร็ดใน จังหวัดตราด
วันจันทร์ที่ 5 กุมภาพันธ์ 2561
นายกรัฐมนตรีเยี่ยมชมการจัดการน้ําชุมชน ตามแนวพระราชดําริ และป่าชายเลน ชุมชนบ้านเปร็ดใน จังหวัดตราด
นรม.เยี่ยมชมการจัดการน้ําชุมชนฯ และป่าชายเลน ชุมชนบ้านเปร็ดใน จ.ตราด ความสําเร็จในการน้อมนําแนวพระราชดําริมาปฏิบัติควบคู่กับการใช้วิทยาศาสตร์และเทคโนโลยีบริหารจัดการทรัพยากรดิน น้ํา ป่า จนเกิดความมั่นคงน้ําและสามารถแก้ปัญหาหนี้นอกระบบด้วยกองทุนหมู่บ้าน
วันนี้ (5 ก.พ.61) เวลา 09.00 น. พลเอก ประยุทธ์ จันทร์โอชา นายกรัฐมนตรี และคณะประกอบด้วย นายสมคิด จาตุศรีพิทักษ์ รองนายกรัฐมนตรี พลเอก ฉัตรชัย สาริกัลยะ รองนายกรัฐมนตรี พลเอก อนุพงษ์ เผ่าจินดา รัฐมนตรีว่าการกระทรวงมหาดไทยได้เดินทางมายังศูนย์การเรียนรู้พิพิธภัณฑ์ธรรมชาติการจัดการน้ําชุมชนตามแนวพระราชดําริ ชุมชนบ้านเปร็ดใน ตําบลห้วงน้ําขาว อําเภอเมือง จังหวัดตราด เพื่อเยี่ยมชมการบริหารจัดการป่าชายเลนบ้านเปร็ดใน แนวกันชนน้ําจืดดุลน้ําเค็ม การบริหารจัดการ 4 น้ํา “ดักน้ําจืด ดุลน้ํากร่อย แก้น้ําเสีย ดันน้ําเค็ม” เกษตรตามแนวทฤษฎีใหม่ (ระบบสํารองน้ําด้วยนากุ้งร้างและร่องสวน) และชุมชนต้นแบบการบริหารจัดการระบบสัจจะออมทรัพย์ พร้อมกันนี้นายกรัฐมนตรี ได้ทักทายกับข้าราชการและประชาขนในพื้นที่ที่มาให้การต้อนร้บอย่างอบอุ่น
สําหรับศูนย์การเรียนรู้พิพิธภัณฑ์บริหารจัดการน้ําและป่าชายเลนชุมชนบ้านเปร็ดในเป็นชุมชนตัวอย่างในเรื่องการบริหารจัดการป่าชายเลนบนพื้นที่กว่า 1 หมี่นไร่ ให้เป็นป่าชายเลนที่มีความสมบูรณ์มากที่สุดในภาคตะวันออก ทั้งยังโดดเด่นในด้านการอนุรักษ์พันธุ์สัตว์น้ําด้วยตนเอง รวมถึงแหล่งท่องเที่ยวเชิงนิเวศน์ และยังเป็นชุมชนแม่ข่ายการจัดการทรัพยากรน้ําชุมชน ด้วยวิทยาศาสตร์และเทคโนโลยี ภายใต้แนวคิด การบริหารจัดการ 4 น้ํา “ดักน้ําจืด ดุลน้ํากร่อย แก้น้ําเสีย ดันน้ําเค็ม” จนช่วยให้มีน้ําจืดสํารองในระบบได้กว่า 1.77 ล้านลูกบาศก์เมตร เกิดความมั่นคงด้านน้ําเพื่อการอุปโภค บริโภค และการเกษตร จากการพึ่งตนเองของคนในชุมชน จนได้รับเลือกจากมูลนิธิอุทกพัฒน์ ในพระบรมราชูปถัมภ์ ยกให้เป็นแหล่งถ่ายทอดความรู้จากความสําเร็จของชุมชนที่ได้น้อมนําแนวพระราชดําริพระบาทสมเด็จพระปรมินทรมหาภูมิพลอดุลยเดช ในเรื่องการบริหารจัดการทรัพยากรดิน น้ํา ป่า มาปฏิบัติควบคู่กับภูมิปัญญาท้องถิ่น พัฒนาการจัดการน้ําชุมชนและแก้ไขปัญหาการขาดแคลนน้ํา เป็นตัวอย่างความสําเร็จของการจัดการป่าชายเลน ควบคู่กับการบริหารจัดการน้ําจืดแห่งเดียวของประเทศไทยให้เป็นพิพิธภัณฑ์ธรรมชาติจัดการน้ําชุมชน ตามแนวพระราชดําริ นอกจากนี้ ยังเป็นชุมชนต้นแบบการบริหารจัดการระบบสัจจะออมทรัพย์ ปลูกจิตสํานึกการใช้จ่ายและเก็บออม จนสามารถปลดหนี้ และ แก้ปัญหาหนี้นอกระบบได้สําเร็จทั้งชุมชน
โอกาสนี้ นายกรัฐมนตรี ได้กล่าวขอบคุณประชาชนชาวบ้านเปร็ดในและมูลนิธิอุทกพัฒน์ในพระบรมราชูปถัมภ์ ตลอดจนหน่วยงานที่เกี่ยวข้อง ที่ได้ร่วมกันดูแลรักษาอนุรักษ์และพัฒนาพื้นที่ป่าชายเลน จนเป็นป่าชายเลนที่อุดมสมบูรณ์เป็นอันดับ 2 ของประเทศ รวมทั้งได้น้อมนําแนวพระราชดําริและปรัชญาเศษฐกิจพอเพียงมาปฏิบัติ ทําให้ประชาชนในพื้นที่มีคุณภาพชีวิตที่ดีขึ้น รู้จักบริหารจัดการการใช้จ่ายในครอบครัวและการบริหารทรัพยากรที่มีอยู่เป็นไปอย่างมีประสิทธิภาพเกิดประโยชน์ต่อตนเองและชุมชนอย่างแท้จริง ขณะเดียวกันได้กล่าวชื่นชมการดําเนินงานของกลุ่มสัจจะสะสมทรัพย์บ้านเปร็ดในที่ดําเนินงานประสบผลเป็นรูปธรรมสามารถปลดหนี้ของชุมชนและสร้างเงินออมในชุมชนได้เป็นผลสําเร็จ และขยายไปสู่พื้นที่อื่นในจังหวัดอีกด้วย ทั้งนี้ นายกรัฐมนตรี ได้ขอให้ชุมชนอื่น ๆ ทั่วประเทศ ได้นําแนวทางดังกล่าวไปเป็นแบบอย่างในดําเนินการและน้อมนําหลักปรัชญาเศรษฐกิจพอเพียงของพระบาทสมเด็จพระปรมินทรมหาภูมิพลอดุลยเดชไปปฏิบัติ ขณะที่การสร้างฝายชะลอน้ําต่าง ๆ ในพื้นที่นั้น นายกรัฐมนตรี แนะนําควรนําวัสดุธรรมชาติมาใช้ เช่น ไม้ไผ่มาใช้ในการก่อสร้างฝายแทนการนําที่กั้นปูนซีเมนต์มาดําเนินการโดยรัฐบาลยินดีพร้อมให้สนับสนุนการดําเนินงานของประชาชนบ้านเปร็ดในอย่างเต็มที่
พร้อมขอให้เด็กและเยาวชนในพื้นที่ศึกษาในสาขาให้สอดคล้องและตรงกับความต้องการของตลาดและการพัฒนาประเทศ เพื่อที่จบออกมาแล้วจะได้มีงานทําสามารถเลี้ยงตนเองและครอบครัวได้ และขอให้เลือกเรียนในสาขาวิชาที่จบมาแล้วมีงานทํา ไม่ใช่เรียนแต่สิ่งที่ง่ายเพียงอย่างเดียว และขออย่าทะเลาะกันเพราะทุกคนเป็นคนไทย พร้อมกล่าวยืนยันว่า จะทําหน้าที่ให้ดีที่สุดให้เกิดความเรียบร้อย เผื่ออนาคตลูกหลานจะมาเป็นนายกรัฐมนตรี และหลังจากนี้ขอให้ช่วยตนเองทําประเทศให้ดี รวมทั้ง ขอให้ประชาชนและผู้เกี่ยวข้องทุกภาคส่วนร่วมกันดึงและพัฒนาศักยภาพรวมถึงทรัพยากรต่าง ๆ ที่มีอยู่ในพื้นที่ทั้งด้านศิลปวัฒนธรรม ผลผลิตทางด้านการเกษตร วิถีชุมชน สร้างเรื่องราวเชื่อมโยงอย่างเป็นระบบให้เกิดความน่าสนใจเพื่อดึงดูดนักท่องเที่ยวมาท่องเที่ยวในพื้นที่ อันจะส่งผลให้ประชาชนในพื้นที่มีอาชีพและรายได้เพิ่มขึ้นอีกทางหนึ่งสอดคล้องกับนโยบายรัฐบาลในเรื่องการส่งเสริมการท่องเที่ยววิถีไทย
นายกรัฐมนตรีกล่าวต่อไปว่า ขณะนี้บ้านเมืองเกิดความสงบสุขแล้ว ถือเป็นสิ่งสําคัญของประเทศที่จะสามารถทําให้เดินหน้าต่อไปได้ จึงขออย่าไปฟังเรื่องที่ไม่ใช่เรื่องของตนเอง และอย่าแบกรับทุกเรื่องเข้ามาคิด ส่วนเรื่องของประชาธิปไตยก็ต้องมี และส่วนตัวไม่เคยคิดว่าจะไม่มี แต่ควรมีเมื่อพร้อม พร้อมกล่าวยืนยันว่า ส่วนตัวไม่ได้มาเข้ายุยงเพื่อให้ชื่นชอบตนเองหรือเกลียดใคร พร้อมกันนี้ นายกรัฐมนตรีได้กล่าวเชิญชวนให้ประชาชนในพื้นที่ไปลงทะเบียนบัตรสวัสดิการแห่งรัฐ ระยะที่ 2 และขอให้ศึกษาโครงการฝึกอาชีพและเรียนรู้ถึงความสําคัญด้วย โดยไม่ใช่แค่ไปรับเงินอย่างเดียว เพราะจะกลายเป็นประเด็นว่ารัฐบาลแจกเงินชาวบ้าน
จากนั้น นายกรัฐมนตรี และคณะ ได้เยี่ยมชมการดําเนินงานการบริหารจัดการน้ําชุมชน การอนุรักษ์และพัฒนาป่าชายเลน จํานวน 4 จุด คือ จุดที่ 1 นายกรัฐมนตรี ได้ลงเรือเยี่ยมชมพื้นที่ป่าชายเลนบ้านเปร็ดใน (มรดกผืนป่าตะวันออก ป่าชายเลนที่อุดมสมบูรณ์เป็นอันดับ 2 ของประเทศ) จุดที่ 2 เยี่ยมชมแนวกันชนน้ําจืดดุลน้ําเค็ม (ฝายคอนกรีตเสริมเหล็ก) โดยใช้น้ําจืดดันน้ําเค็ม สร้างฝายและบานประตู เพื่อกักเก็บน้ําจืดเป็นช่วง ๆ บริหารระดับน้ําแนวกันชนน้ําจืดและน้ําเค็ม ทั้งนี้ นายกรัฐมนตรี ได้กล่าวชื่นชมต่อการดําเนินการดังกล่าวว่าเป็นสิ่งที่ดีและให้ดําเนินการอย่างต่อเนื่อง เพื่อจะเป็นประโยชน์กับประชาชนในชุมชนต่อไป
จุดที่ 3 เยี่ยมชมการบริหารจัดการ 4 น้ํา “ดักน้ําจืด ดุลน้ํากร่อย แก้น้ําเสีย ดันน้ําเค็ม” ซึ่งเป็นการปรับปรุงบ่อกุ้งร้างเพื่อพัฒนาเป็นแหล่งกักเก็บน้ําสํารองหรือสระแก้มลิง ปรับพื้นที่เกษตรเป็นร่องสวน กักเก็บน้ําจืดไว้กับชุมชนให้ได้มากที่สุด และเป็นแหล่งน้ําจืดที่ใช้บล๊อกน้ําเค็มที่จะเข้าสู่แหล่งกักเก็บน้ําของชาวสวน และจุดที่ 4 เยี่ยมชมเกษตรผสมผสานตามแนวทางทฤษฎีใหม่ (ระบบสํารองน้ําด้วยนากุ้งร้างและร่องสวน) ซึ่งนางพัดชา บวรสถิต เกษตรกรบ้านเปร็ดใน ได้น้อมนําแนวพระราชดําริ ด้วยการทําเกษตรตามแนวทางทฤษฎีใหม่ มาปรับใช้กับพื้นที่ตนเอง เนื้อที่ 14 ไร่ ซึ่งเดิมพื้นที่ทํานากุ้งเพียงอย่างเดียว และบริหารจัดการน้ําโดยการขุดสระสํารองน้ําในพื้นที่ 3 สระ เนื้อที่ 3.45 ไร่ และร่องสวนเนื้อที่ 5.89 ไร่ ได้ปริมาตรน้ํา 29,960 ลบ.ม. เพื่อสํารองน้ําจืดเก็บไว้ใช้เพาะปลูก หมุนเวียนการใช้น้ําอย่างคุ้มค่า ทําเกษตรดําเนินงานทฤษฎีใหม่ ปลูกพืชผสมผสานทฤษฎีใหม่ เกษตรรอบสระ ผสมผสานเลี้ยงปลา ตามธรรมชาติและเลี้ยงไก่ ส่งผลให้มีรายได้เฉลี่ย 144,000 บาท/ปี ลดรายจ่าย 24,000 บาท/ปี โดยนายกรัฐมนตรี ได้กล่าวชื่นชมการชมการทําเกษตรผสมผสานตามแนวทางทฤษฎีใหม่ของนางพัดชา บวรสถิต เกษตรกรบ้านเปร็ดใน ที่ได้น้อมนําแนวพระราชดําริมาปฏิบัติจนเกิดผลสําเร็จและเป็นแบบอย่างที่ดีให้ชาวบ้านในชุมชนได้นําไปปฏิบัติตาม
โอกาสนี้ นายกรัฐมนตรี ได้เปิดสถานีโทรมาตรตรวจวัดสภาพอากาศและปริมาณนํา้ฝนอัตโนมัติ “สถานีบ้านเปร็ดใน” ตําบลห้วงน้ําขาว อําเภอเมืองตราด จังหวัดตราด ซึ่งกระทรวงวิทยาศาสตร์ โดยสถาบันสารสนเทศทรัพยากรน้ําและการเกษตร (องค์กรมหาชน) ได้พัฒนาระบบโทรมาตรเพื่อตรวจวัดข้อมูลระยะไกล มีขนาดเล็ก และติดตั้งง่าย สามารถวัดระดับน้ํา ปริมาณน้ําฝน อุณหภูมิ ความชื้น ความกดอากาศ ความเข้มแสง ความเร็วลม และเชื่อมโยงข้อมูลอัตโนมัติทันทีผ่านระบบรับส่งข้อมูลของผู้ให้บริการโทรศัพท์เคลื่อนที่ รวมทั้งแสดงผลข้อมูลผ่านทางเว็บไซต์ www.thaiwater.net และ Mobile Application “ThaiWater” เพื่อให้ชุมชนสามารถเข้าถึงข้อมูลโดยง่ายและใช้งานข้อมูลทรัพยากรน้ําด้านต่าง ๆ บริหารจัดการนํา้ชุมชนด้วยตนเองได้อย่างมีประสิทธิภาพ ช่วยให้มีข้อมูลเพียงพอต่อการวิเคราะห์สถานการณ์น้ํา ซึ่งจะเป็นประโยชน์ต่อการวางแผนการบรหารจัดการน้ําและภัยพิบัติได้อย่างมีประสิทธิภาพ
จากนั้น นายกรัฐมนตรีได้เยี่ยมชมผลผลิตทางการเกษตรและผลิตภัณฑ์แปรรูปของเกษตรกรชาวบ้านเปร็ดใน เช่น ปลาโคกแดดเดียว ไข่เค็ม น้ําหมักชีวภาพ ข้าวเกรียบสมุนไพร กล้วยน้ําว้า ฝรั่งกิมจู ซึ่งเป็นผลสําเร็จจากการน้อมนําแนวพระราชดําริและแนวคิดเกษตรทฤษฎีใหม่มาปฏิบัติจนเกิดผลเป็นรูปธรรม สร้างอาชีพ และรายได้ในชุมชนอย่างยั่งยืน
หลังจากนั้น นายกรัฐมนตรี ได้เขียนลงนามในสมุดเยี่ยมของชุมชนบ้านเปร็ดใน ดังนี้ “ยินดีเป็นเกียรติที่ได้มาเยี่ยมเยือนในวันนี้ ขอบคุณในการต้อนรับ รอยยิ้มที่สดใส ทําให้ นรม./ครม.มีกําลังใจที่จะทําเพื่อพ่อแม่พี่น้องต่อไป ประเทศชาติต้องแข็งแรงด้วยประชาชนเอง รัฐบาลส่งเสริม ผลักดัน สนับสนุน ทุกอย่างต้องเกิดจากภายใน ระเบิดจากข้างใน แนวทางพระบาทสมเด็จพระเจ้าอยู่หัว เราต้องร่วมมือกัน ประชารัฐ / มุ่งไทยนิยมคือนิยมทําคุณงามความดี เพื่อตนเอง ครอบครัว และผู้อื่น ขอให้ประสบความสําเร็จทุกประการ”
---------------------------------------------------------